**Светови смрти и свет уметности**

Изложба радова Зорана Димовског која се представља под називом *Поклон* публику суочава са ликовно транспонованим вербалним изразима, преузетим из регистра усмереног на политичко управљање индивидуалним и колективним телима. Они су стрпљивим и дуготрајним мануелним исцртавањем мотивски уведени у оквире крајње једноставних и композиционо сведених, али уједно гестуалним елементима веома богатих визуелних призора, који се, стога, могу третирати и као индексни трагови уметничког процеса. На прилично непосредан начин ти се призори отварају перцепцији посматрача као тоталитет приказаног, али уједно делују и детаљима који откривају начин изведбе и динамику телесних покрета који су до њега довели. Да би се радови сагледали треба уронити у детаље и пратити начине преплитања и сажимања колорних и гестуалних интензитета, у чијем динамичком међуодносу настају поља напетости којима је прожета целокупна површина цртежа.

Међутим, то специфично естетско уживање које ови радови омогућавају, ипак није самодовољно и у себе затворено, већ је потпуно увезано са њиховим когнитивним елементима, који позивају на анализу и тумачење приказаног садржаја, као и контекста његове употребе. У споју естетског и значењског, материјалних гестова и реторике призора који се њиховом применом гради, остварује се и посебан вид односа спрам друштвене позадине приказаног, као и актуелног контекста у коме се представљање приказаног врши. Карактеристике радова који су на изложби приказани укључују:

1. цитатност (као начин присвојног преузимања садржаја који се изводи путем цртежа)
2. хетерогеност визуелно представљених кодова (као међусобни однос визуелности исцртане пароле, метаподатака и потписа, уведених у поље цртежа)
3. посредовање садржаја (у виду његовог литерарног и културалног превођења)
4. перформативност у процесу продукције (у начину телесног извођења цртежа)
5. фигуралност у појавном смислу (у начину образовања ликовног призора кроз интерпретацију мотива)
6. сведеност структуре (у виду симетричне центриране композиције)
7. ергономске димензије (које омогућавају утисак телесног урањања у поље цртежа)
8. естетичност (у начину третирања медијума у коме се рад изводи, као и примене алата којим се изводи ради постизања високо естетизованог призора)
9. идеолошку амбивалентност (у начину на који се третирају и прошлост из доба другог светског или хадног рата, као и актуелна садашњост)
10. и друштвену субверзивност (у поигравању са лимитима политичке коректности, као и у антагонизовању посматрача спрам политичког статуса кво).

Ако апстрахујемо формалне и естетске копоненте, и суочимо се са мотивом из чијег текстуалог садржаја је изведен и назив изложбе, јавља се цео сет контекстуално усмерених питања. Наиме, неминовно ћемо се прво упитати: чему тај смртоносни гас Ciklon B (који је некада коришћен у душегупкама), и то притом још уведен у категорију поклона, као нечег што је најчешће позитивно конотирано? Да ли је ту опет на делу већ сасвим очекивана и често лако толерисана неодговорност којом многи уметници данас приступају рециклажи визуалних и текстуалних садржаја, деконтекстуализујући их и експлоатишући само афективни набој који неминовно изазивају у посматрачу? Или се, насупрот томе, ради управо о осећању готово немогуће одговорности за све оне које систем потире симболички, а некада чак и физички, и то не више из идеолошких већ најчешће чисто економских разлога? Друштвено-политички контекст на који ови радови упућују управо је контекст савременог капитализма у коме се одвија помак од биополитике ка некрополитици, то јест од процеса администирања живота ка производњи вишка вредности од експлоатаације смрти. По камерунском филозофу Ахиле Мбембеу, некрополитика је начин деловања некрокапитализма, у коме се акумулација капитала организује око производње и локализације 'светова смрти'. Ту се чак ни голи живот, пука биолошка егзистенција, више не третира као нешто неотуђиво, што се не би смело доводити у питање, већ као пуки привремени поклон, нешто што се добија само милошћу владајуће олигархије и што од ње може бити и одузето. Како онда уметност лоцирати у тако одређен контекст? Са друге стране, како у свет уметности увести процес критичког промишљања модуса деловања некрополитичких технологија, као и потенцијалних начина отпора том деловању? Зоран Димовски се одлучио на стратегију која укључује употребу веома директних референци, путем видљиво преузетих предложака којима није тешко трасирати порекло, а који се користе на мотивском нивоу. У њиховом коришћењу оставља се простор за директну визуелну конфронтацију публике са њима, али се током процеса материјалне продукције, у виду мануелног, телесно обојеног процеса они ипак вишеструко ликовно транспонују и репетитивним гестуалним поступком кодирају у специфичан језик аутора.

Стеван Вуковић